මෙරට ඉදිකෙරුණු ගුවන් පාලම් අතර පදික වේදිකාවක් සහිත ප්‍රථම ගුවන් පාලම ලෙස ඉතිහාසයට එක් වන වේයන්ගොඩ ගුවන් පාලම ඉදිකිරීම සඳහා වැය කර ඇති මුදල රුපියල් මිලියන 2000 කි.ප්‍රදේශයට දීර්ඝ කාලයක පටන් අඩුපාඩුවක් ව පැවැති ප්‍රාදේශීය සභා ගොඩනැගිල්ල ද නවීන පහසුකම්වලින් සමන්විතව ඉදිකරනු ලදුව ජනාධිපතිතුමාගේ අතින් ජනතා අයිතියට පවරා දෙනු ලැබිණ.නිදාගෙන සිටින විපක්ෂය එකවර නැගිට රටේ දූෂණය ගැන කතා කරන බව පෙන්වා දුන් ජනාධිපතිවරයා කිසිවක් හැංඟීමට අවශ්‍යතාවක් නැති බවත් වරදක් කරන ඕනෑම අයකුට දඬුවම් දෙන බවත් අවධාරණය කළේය.රටේ කිසිදු තැනක අද බිම් බෝම්බ නොපිපිරුණත් අප රටට එරෙහි බිම් බෝම්බ ජිනීවාවල නම් මාස හයකට වතාවක් පුපුරන බව පෙන්වා දුන් ජනාධිපතිවරයා මිය ගිය අයගේ ගණන් මිනුම් හදන අය එදා මිනිසුන් මිය යන විට ගණන් හැදුවේ නැති බව ප්‍රකාශ කළේය.ගමේ දරුවන්ට ජනප්‍රිය පාසලකට ඇතුළු වීමට ඇති එකම අවස්ථාව වන පහ වසරේ ශිෂ්‍යත්ව විභාගය අහෝසි කිරීමට සූදානම් නැති බවත් ජනාධිපතිවරයා වැඩිදුරටත් පැවසීය.ඇමැතිවරුන් වන බැසිල් රාජපක්ෂ, ෆීලික්ස් පෙරේරා, ව්‍යාපෘති ඇමැති නිර්මල කොතලාවල, නියෝජ්‍ය ඇමැතිවරුන් වන සරණ ගුණවර්ධණ, ඩුලිප් විජේසේකර, ලසන්ත අලගියවන්න, පාර්ලිමේන්තු මන්ත්‍රීවරුන් වන සුදර්ශනී ප්‍රනාන්දුපුල්ලේ, කමලා රණතුංග, බස්නාහිර පළාත් හිටපු ප්‍රධාන ඇමැති ප්‍රසන්න රණතුංග, හිටපු පළාත් ඇමැති නිමල් ලන්සා මහත්ම මහත්මීන් ඇතුළු පිරිසක් ද මේ අවස්ථාවට එක්ව සිටියහ..